**Előterjesztés munkaanyaga a**

**Képviselő-testület 2015. június 16-i ülésére**

**4. napirend: Az Óvoda alapító okiratának módosítása**

**I.**

Az Ávr. 2014. január 1-jétől hatályos módosítása szerint törölni kell az alapító okiratból az intézmény gazdálkodási besorolását, valamint a költségvetési szerv alaptevékenységének besorolására a szakfeladatok helyett a 68/2013.(XII.29.) NGM rendelet szerinti kormányzati funkciókódokat kell alkalmazni. Egyszerűsített eljárásban 2014. február 28-ig kellett megküldeni az új kormányzati funkció kódokat, mely nem igényelt szabályszerű alapító okirat módosítást. A kormányzati funkció kódokat és a gazdálkodási besorolás törlését az első alapító okirat módosításkor át kell vezetni szabályszerű módosítással.

2015. január 1-jétől módosításra került az államháztartásról szóló törvény végrehajtásáról szóló 368/2011.(XII.31.) Korm. rendelet (Ávr.), valamint a kormányzati funkciók, államháztartási szakfeladatok és szakágazatok osztályozási rendjéről szóló 68/2013.(XII.29.) NGM rendelet, mely alapján a MÁK hivatalból átvezette a gyermekétkeztetési kormányzati funkció változását, melyet az Önkormányzat tekintetében az SZMSZ-en már januárban átvezettünk, azonban az óvoda alapító okiratán is át kell vezetni a változást. Változott az SNI-s gyermekek köznevelési törvényben meghatározott fogalma, így azt is szükséges átvezetni az alapító okiraton Ezen módosításnál az összes változás átvezetésre került.

Az Áht. 8/A.§ (2) bekezdése értelmében 2015. január 1-jétől az alapító okiratot és annak módosítását a kincstár által rendszeresített formanyomtatvány alkalmazásával kell kiadni. Az Ávr. 5.§ (4) bekezdése szerint az alapító okirat módosítása esetén el kell készíteni és a módosító okirathoz csatolni a módosításokkal egységes szerkezetbe foglalt alapító okiratot is.

A formanyomtatványnak megfelelő módosító okiratot az 1. melléklet, a módosításokkal egységes szerkezetbe foglalt alapító okiratot a 2. melléklet tartalmazza.

**II.**

*Határozati javaslat:*

*Délegyházas Község Önkormányzat Képviselő-testülete a Napsugár Óvoda alapító okiratának módosítására az alábbi döntést hozta:*

*1. Délegyháza Község Önkormányzat Képviselő-testülete a Napsugár Óvoda alapító okiratának módosítását a határozat 1. mellékletét képező Módosító Okirat szerinti szövegezéssel jóváhagyja.*

*2. A Képviselő-testület a Napsugár Óvoda – jelen határozat 1. pontjával módosított – egységes szerkezetbe foglalt alapító okiratát a határozat 2. melléklete szerinti szövegezéssel jóváhagyja.*

*3. A Képviselő-testület felkéri a polgármestert, hogy a Magyar Államkincstár területileg illetékes szervénél a módosításnak a törzskönyvi nyilvántartáson történő átvezetéséről gondoskodjon.*

*Határidő: azonnal*

*Felelős: polgármester, jegyző*

Összeállította: dr. Molnár Zsuzsanna jegyző

Előterjesztéssé nyilvánítva: 2015. június 15.